Document ID: /roh_data/filtered/fineweb-2-filterrobots_roh.jsonl.gz/2142

La sonda han passa 30 geniturs gidà da far midada. Tranter auter han els purtà ils pults ordadora e transportà els cun ina punt idraulica en la scola nova. Per ils responsabels è quai stà ina sfida logistica.
Betg ina digren, mabain in augment da scolars
La scola nova ha custà 5,4 milliuns francs. «Cunquai che Sagogn è ina da las paucas vischnancas en il Grischun che n’ha betg ina digren, mabain in augment da scolars, è questa investiziun giustifitgada», giustifitgescha la presidenta dal cussegl da scola Marina Cavelti-Mathiuet. I saja in bajetg dominant e quai suttastritgia la strategia da la vischnanca da promover la scola en il vitg.